Line Barfod (EL), 2010-05-28:
Det er fuldstændig korrekt.
Vi har et land, hvor enhver har ret til at dø af sult.
Det kan man godt vælge, det er helt rigtigt.
Man kan også som folketingsmedlem vælge at lade være med at få sit folketingsvederlag, men fordi nogle få har forbrudt sig mod reglerne, har jeg ikke hørt det som et argument for at indføre en meldepligt for samtlige folketingsmedlemmer.
Jeg har heller ikke hørt, at man indfører en enorm række skrappe betingelser for samtlige bankdirektører, fordi nogle få har forbrudt sig mod reglerne.
Man går ind og siger, at fordi der er nogle, der begår kriminalitet, skal alle straffes, og der skal indføres et kæmpe bureaukrati.
Det er det, der er problemet med de regler, som regeringen og Dansk Folkeparti indfører.
Der var engang, hvor de fleste mennesker i Danmark blev betragtet, som om de var nogens ejendom.
Der var et stavnsbånd, der gjorde, at man ikke bare selv kunne bestemme, hvor man ville opholde sig.
Man skulle have tilladelse.
Stavnsbåndet blev ophævet, men stadig blev man betragtet som statens, kongens ejendom.
Der var engang, hvor en ung mand ved navn Hans Christian Andersen gerne ville rejse fra Odense til København.
Han var nødt til først at søge myndighederne om tilladelse, før han kunne få lov at rejse fra Odense til København.
I dag har vi en situation, hvor vi betragtes som selvstændige, frie borgere i landet.
Vi har vores egen frihed til at bestemme, hvor vi ønsker at opholde os.
Vi betragtes som selvstændige borgere, der ikke er nogens ejendom, og vi behøver ikke at stå til regnskab for staten, så længe vi ikke begår ulovligheder.
Det, som regeringen med det såkaldte liberale parti Venstre og Dansk Folkeparti nu ønsker, er at indføre en mistænkeliggørelse af samtlige pensionister og førtidspensionister, som om de alle sammen er mulige forbrydere, samtidig med, som andre har været inde på, at det indfører et enormt bureaukrati for kommunerne.
Det er altså højst besynderligt, at fordi der er nogle få, der begår socialt bedrageri, skal alle mistænkeliggøres.
Jeg mener, at det er rigtig, rigtig afgørende at sætte ind over for socialt bedrageri.
Det er fuldstændig urimeligt og uacceptabelt, at nogle på den måde snyder sig til at få flere penge, end de har krav på, og det er med til at nedbryde andres tillid til systemet.
Derfor er det afgørende at sætte ressourcer ind mod dem, der begår socialt bedrageri, men der skal man jo gå målrettet efter dem, der begår forbrydelserne.
Vi har jo tidligere set eksempler på prominente mennesker i Danmark, sågar folketingsmedlemmer, der ikke helt havde styr på deres adresser, ikke helt vidste, hvor det egentlig var, de boede henne,
Men det har jo ikke ført til, at man kræver, at samtlige folketingsmedlemmer eller samtlige andre i forskellige grupper konstant skal melde til myndighederne, hvor de opholder sig, og hvor de bor.
Det er altså højst besynderligt, at man her vil gå efter samtlige pensionister og førtidspensionister.
Vi har set bankdirektører, der forbryder sig mod reglerne, men de bliver forgyldt, i stedet for at man går efter samtlige bankdirektører.
Vi ser indimellem erhvervsfolk, der begår meget, meget alvorlige forbrydelser, men heller ikke her går man efter samtlige erhvervsfolk.
Man mener tværtimod, at det er vigtigt, at man fortsat dér kan have sin frihed.
Jeg håber virkelig, at der ikke går særlig lang tid, før vi får et valg og får et nyt flertal og får lavet de her regler om, så vi ikke skal have denne kæmpe mistænkeliggørelse af samtlige pensionister og det her kæmpe bureaukrati i kommunerne.